Predkladacia správa

Návrh zákona o nadáciách a o zmene Občianskeho zákonníka v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2001.

Predložený návrh zákona má nahradiť existujúcu právnu úpravu nadácií obsiahnutú v Občianskom zákonníku a v zákone Národnej rady Slovenskej republiky č. 207/1996 Z. z. o nadáciách v znení zákona č. 147/1997 Z.z. Praktické skúsenosti s používaním a uplatňovaním tohto zákona odhalili jeho nedostatky a viedli v treťom sektore k diskusii o význame, podobe a postavení nadácií a neinvestičných fondov v občianskej spoločnosti a o potrebe zmeny týchto zákonov, ako aj ďalších predpisov úzko s nimi súvisiacich (predovšetkým daňových predpisov).
 
Návrh zákona o nadáciách a o zmene Občianskeho zákonníka v znení neskorších predpisov bol pripravený v spolupráci so zástupcami  Grémia tretieho sektora a medzinárodných organizácií pôsobiacich v oblasti neziskového práva.

Predkladaný návrh nepredpokladá zvýšenie nárokov na finančné prostriedky zo štátneho rozpočtu Slovenskej republiky, ani z rozpočtu obcí a nezakladá nároky na pracovné sily a organizačné zabezpečenie. 

V súlade s čl. 9 ods. 1 legislatívnych pravidiel vlády SR bol návrh zákona zaslaný na medzirezortné pripomienkové konanie všetkým ministerstvám, ústredným orgánom štátnej správy a ďalším inštitúciám.

Stanovisko bez pripomienok zaslali Ministerstvo životného prostredia Slovenskej republiky, Ministerstvo hospodárstva Slovenskej republiky, Ministerstvo pre správu a privatizáciu národného majetku Slovenskej republiky, Ministerstvo pôdohospodárstva Slovenskej republiky, Ministerstvo zdravotníctva Slovenskej republiky, Úrad jadrového dozoru Slovenskej republiky, Protimonopolný úrad Slovenskej republiky, Úrad priemyselného vlastníctva Slovenskej republiky,  Správa štátnych hmotných rezerv Slovenskej republiky, Konfederácia odborových zväzov Slovenskej republiky, Notárska komora Slovenskej republiky.

Stanovisko s pripomienkami do termínu ukončenia pripomienkového konania zaslali Ministerstvo financií Slovenskej republiky, Ministerstvo práce sociálnych vecí a rodiny Slovenskej republiky,  Ministerstvo dopravy, pôšt a telekomunikácií Slovenskej republiky, Ministerstvo školstva Slovenskej republiky, Ministerstvo kultúry Slovenskej republiky, Ministerstvo vnútra Slovenskej republiky, Ministerstvo obrany Slovenskej republiky,  Ministerstvo výstavby a regionálneho rozvoja Slovenskej republiky, Národná banka Slovenska, Najvyšší kontrolný úrad Slovenskej republiky,  Generálna prokuratúra Slovenskej republiky, Štatistický úrad Slovenskej republiky, Úrad pre normalizáciu, metrológiu a skúšobníctvo Slovenskej republiky, Úrad geodézie, kartografie a katastra Slovenskej republiky, Združenie miest a obcí Slovenska a Slovenská akadémia vied.

Pripomienky zásadného charakteru zaslali Ministerstvo financií Slovenskej republiky, Ministerstvo vnútra Slovenskej republiky a Najvyšší kontrolný úrad.

Zásadné pripomienky Ministerstva financií Slovenskej republiky a Najvyššieho kontrolného úradu boli na rozporovom konaní prerokované a  rozpory boli odstránené.
 
Návrh zákona sa predkladá s  rozporom s Ministerstvom vnútra Slovenskej republiky ohľadom § 13, predmetom ktorého je vytvorenie nadačného fondu. Rozpor sa nepodarilo odstrániť ani na rozporovom  konaní na úrovni ministrov.

Navrhovaná právna úprava je v súlade s Ústavou Slovenskej  republiky, ako aj s medzinárodnými zmluvami, ktorými je Slovenská republika viazaná. 

Legislatívna rada vlády SR prerokovala 21.08.2001 predmetný návrh a s pripomienkami ho odporučila predložiť do vlády. Pripomienky Legislatívnej rady vlády boli zapracované. 

Návrh bol prerokovaný 31.08.2001 Radou hospodárskej a sociálnej dohody SR. Rada hospodárskej a sociálnej dohody SR s pripomienkami odsúhlasila predložený návrh zákona.